LidanRubinov/Halacha-QA huggingface dataset:
שאלה: עם סגולה: הספרים מלאים בתיאור מעלת ישראל, בזכותה קבלו את התורה. אכן בגמרא ביצה כה ב מבואר שישראל קבלו את התורה בגלל היותם עזים מכל האומות (ראה גם מהרש"א שם) - היתכן? ומה עם אהבת הקב"ה לישראל ולאבות האומה? ומה עם שאר מעלות ישראל?
תשובה: עין נצח ישראל למהר"ל פי"א שהאריך להוכיח שאין בחירת ישראל תלויה בשום סיבה שהיא. וא"כ אדרבה, דווקא בגלל היותנו עזים ה' בכל זאת בחר בנו כדי להדגיש שהבחירה היא מוחלטת ובלתי מותנית. מאידך, יש גם לומר שהעזות היא מידה מגונה רק בעניני חולין. אך כאשר יש צורך לקיים מצוות וללמוד תורה גם כשהסביבה כולה עוינת העזות היא מידה טובה (עיין ב"י או"ח סי' א)
שאלה: ביעור פירות שביעית לאחר זמן הביעור: מצאתי פירות ויין שביעית בביתי לאחר זמן הביעור, האם מותר לאכלם? מה עלי לעשות איתם?
תשובה: בעיקרון אם עבר זמן הביעור ולא ביער הפירות אסורים באכילה. אך יש לכך כמה סייגים: א. אם הוא קנה או קיבל את הפירות או היין מאוצר בית דין לאחר שהגיע זמן הביעור   פטור מהביעור ומותר. ב. אם הם הגיעו לידיו לפני זמן הביעור, ולא ביער בגלל אונס - הפירות מותרים ובלבד שיבער כעת דהיינו יפקיר אותם בפני שלושה אנשים (ואח"כ יכול לזכות בהם). ג. אם היה שוגג או שכח אפשר להקל ג"כ כנ"ל, אך עדיף שאדם אחר יאכל את הפירות לאחר ההפקר. ד. אם אתה מסופק אם ביערת את הפירות או היין - מותר לאחר שתפקיר בפני שלושה כנ"ל. בברכת התורה והארץ, הרב יואל פרידמן
שאלה: המתנה לאחר אכילת בצל שנחתך בסכין בשרי: אם מוסיפים בצל שחתוך בסכין בשרי למאכל פרווה - צריך לחכות 6 שעות לפני אכילת מאכל חלבי?
תשובה: לא, אין צורך.
שאלה: הכרעת נוסח תפילה: קורות חיים מורכבים הביאוני לאי הכרעת נוסח עד לימים אלה. אבי, שלא גידלני עקב גירושין, מתפלל בנוסח האר"י. סבי ואב חורג שגידלוני חינכוני בנוסח אשכנז. אמי ואשתי מתפללות בנוסח אשכנזי- ספרד. היום בניי בגיל חינוך ואני צריך להכריע על נוסח. הבעיה היא שגם אם אכריע, עדיין בבתי הספר מתפללים בנוסח אשכנזי- ספרד, דבר שמבלבל. שאלתי היא: איזה נוסח עלי לקבל על עצמי? האם הוא יחייב גם את אשתי?
תשובה: הטוב הוא לנהוג כפי שנהגו אבות אבותך במשך כמה דורות. אמנם אם קל לך יותר לבחור בנוסח ספרד-חסידי, מפני שכך מתפללים בני משפחת, ובתי הספר של ילדיך, הינך רשאי בכך. ואחר שתבחר בנוסח, אשתך אינה חייבת לשנות את נוסח תפילתה, מפני שאין הדבר יוצר פירוד בתוך המשפחה. ורק בברכת המזון ובליל הסדר, האשה צריכה לומר כנוסח בעלה. וכמובן בכל דיני כשרות וכיוצא בזה האשה הולכת אחר בעלה, כדי שלא יווצר מצב שמה שמותר לאחד אסור לשני.
שאלה: עץ צמוד לקבר: כיצד יש לנהוג כאשר יש עץ צעיר (בגובה מטר וחצי) הצומח בצמוד לקבר?
תשובה: אפשר להשאיר את העץ במקומו, אלא שאסור ליהנות מפרותיו. אם יכרתו אותו אין להשתמש בו כי הוא אסור בהנאה.
שאלה: חולה סכרת ביום כיפור: הבעל חולה סכרת קשה ולחץ דם (בן 50 פלוס) ונצטווה ע"י הרופא לקחת מספר כדורים ביום. כמו כן חייב לאכול פרוסת לחם. הבעל מסרב לשמוע בקול הרופא. מה הדין?
תשובה: צריך לומר לבעל שאם לא ישמע בקול הרופא הוא עובר עברה חמורה בכך בעצם היום הקדוש. ה' ציוה עליו לאכול היום וכיצד הוא מצפה לכפרה כשהוא עובר על רצון ה'? יש פוסקים המחייבים האכלתו בכוח (הרדב"ז).
שאלה: ה-11 בספטמבר: מה אמור להיות יחסנו לנפילת ה"תאומים" בניו-יורק? כיצד עלינו להתנהג ביום הזה?
תשובה: התאריך אינו תואם את התאריך העברי. עם זאת מאחר וכל העולם, שאינו חייב בלוח עברי, מציין את התאריך הזה יש מקום לחוש שותפות מסוימת. אלא שאין צורה מיוחדת להבעת שותפות זו. ניתן לחוש אותה בלב בלבד. יש להדגיש שבאסון הנורא הזה משתקפת המפלצתיות המוסלמית הקיצונית בכל זוועתה. יש כאן מלחמת תרבות בין האיסלאם הקיצוני לכל מה שאינו מוסלמי וכן כנגד הטכנולוגיה והמסחר המוזדרניים, כשארה"ב צועדת בהם בראש. לא כל העולם עיכל זאת, אירופה למשל. גם אנו חלק ממלחמת תרבות זו ויש להסיק מכך את המסקנות המתבקשות.
שאלה: פתיחת מקרר בשבת: רציתי לברר בעיניני מקררים חדישים האם יש לחוש עתה יותר מבעבר להפעלת המנוע קירור בעת פתיחת הדלת (הבנתי שיש מקררים שכן מופעל בהם מנגנון בעת פתיחת הדלת). האם יש מקררים שהם "מהדרין"?
תשובה: יש כנראה בעיה עם מנגנון ההפשרה שיש בו גוף חמום. יש כאן חשש בישול והבערה. ניתן לנטרלו ע"י מנגנון נוסף לשבת שבו אין השפעה לפתיחת הדלת על הטרמוסטט. לפרטים נוספים פנה נא לצומת באלון שבות.
שאלה: המחבלים ובני משפחותיהם, עמלק?: האם אפשר כיום להטיל על המחבלים ובני משפחותיהם דין עמלק? הרי על פי הדעה שעמלק הוא מהות, ומהבחינה הזו שרצונו בעולם הזה הוא להשמיד את עם ישראל באכזריות אפילו במחיר החיים שלו עצמו (ובזה ללכת נגד הטבע היסודי של האדם-הרצון לחיות), הרי זה ברור שמדובר כאן על טרור מעל הטבע האנושי -אולי זה עמלק של הזמן הזה?
תשובה: הרב גרשוני בספר "קול צופיך" מביא בשם ר' חיים הלוי סולוויצ'יק זצ"ל שכל מי שהולך בדרכו של עמלק שהוא צורר את ישראל ורוצה להשמיד את ישראל יש לו גדר של עמלק אע"פ שאינו מזרע עמלק. אם כן - מחבלים שמטרתם להשמיד את ישראל יש להם דין עמלק לפי דבריו.
שאלה: אילחוש אפידורלי-מה דעת ההלכה בנושא?: מה דעת ההלכה בנושא אילחוש אפידורלי בלידה? בהתחשב בכך שהאישה לא מרגישה את הכאבים במהלך הלידה יש אומרים שהיא עוברת על "בצער תלדי בנים" ברצוני לדעת בנוסף האם במקרה ויש סיכון כלשהוא (ולו הקטן ביותר) לעובר- מה דעת ההלכה בעניין? האם מותר לה במקרה כזה לקחת אפידורל על מנת לשכך את הכאבים?
תשובה: גישתי העקרונית היא שלא להשתמש בדברים כאלו, אלא לנהוג בדרך טבעית כפי שהטביע הבורא יתברך בבריאה. מה גם שיש בלקיחת זריקה כזאת סיכון מסויים. רק אם יש הכרח רפואי, סיבה מיוחדת, אז ניתן להשתמש באילחוש אפידורלי.
שאלה: לשון הרע בשולחן ערוך - איננו?: הרמב"ם מתיחס בספרו היד החזקה להלכות לשון הרע אך בשו"ע שבחלקו מבוסס על הרמב"ם אינו מדבר על לשון הרע שזה כמובן איסור מהתורה רציתי לדעת מדוע? ב מראש וגמר חתימה טובה
תשובה: השו"ע הולך לפי דרכו של בעל הטורים, שלא קבע בספרו הלכות שבין אדם לחבירו, כמו עוד הרבה הלכות אחרות שלא כתבם, אלא התייחס בהרחבה לדיני נזיקין וקניינים ועוד דינים שבחלק חושן משפט, אבל אין הלכות על היחסים שאינם בממון בין אדם לחבירו, ולכן אין גם הלכות לשון הרע.
שאלה: קבורת אשה מוכה ליד בעלה: לעניין קבורת שני בני זוג זה לצד זה אם האשה מוכה. מדובר באשה יראת שמיים שחייתה עם בעלה שהתעלל בה פיזית ונפשית עד שחלתה ונפטרה בטרם עת. בחצי שנה אחרונה לחייה נאלצה לעזוב את ביתה וגרה אצל בתה. הוא קנה לידה חלקת קבר. ופחות משנה לאחר מותה כבר עברה לגור איתו עולה מרוסיה (יהודיה) ללא נישואין. הם גרים יחד 5 שנים. הוא החליף מפתח כך שגם בתו בת ה- 15 לא יכלה יותר להיכנס. פורמאלית הוא מתנהג כדתי אבל זה רק כשזה מועיל לו. אני חושבת שיגרם לנשמתה צער רב אם יהיה לידה. ולא קוברים צדיק ורשע יחד. מה ראוי וניתן לעשות בעניין?
תשובה: יש להתייעץ עם תלמיד חכם שמכיר את המשפחה, כדי לבחון תחילה האם ברור שרצונה שבעלה לא יקבר לידה. ואם כן, האם ניתן להשפיע עליו לוותר על חלקו. בכל אופן אין להצטער על כך יותר מידי, כי אין המתים סובלים כל כך מזה, שהם בעולם האמת, וכל יסוריהם רק מזככים אותם שם יותר. אלא שאנחנו כאן צריכים עד כמה שאפשר לעשות למען כבודם, שכבודם הוא כבודנו.
שאלה: שינוי מנהגים בין עדות: חבר שלי שאביו אשכנזי ואמו פרסייה גדל כאשכנזי. נוסח תפלתו הוא אשכנז ובהתאם גם ההלכות על פי הם הוא נוהג. כיום הוא רוצה להתחיל לנהוג על פי פסקי הספרדים (מרן הרב עובדיה שליט"א). האם וכיצד הוא יכול לעשות זאת?
תשובה: מעיקר הדין עליו לנהוג כמסורת אבותיו, היינו כמנהגי אשכנז. וכך מורים למעשה לכל השואלים. אמנם אם ברור לו שאם ישנה את נוסחו יכוון יותר בתפילה, רשאי להחליף נוסח, ויעשה על כך התרת נדרים. וכן יש לנהוג לגבי שאר ההלכות.
שאלה: חיטוי אסלה בשבת: בענין מחטא את האסלה שכידוע הוא מפריש צבע האם יש פה משום צובע בשבת?
תשובה: אין בזה איסור. א' לרוב המוחלט של הפוסקים אין צביעה בנוזלים. ב' אין כוונתו לכך.
שאלה: בניית סוכה על פרגולה: האם מותר להשתמש בפרגולה קיימת כבסיס לסוכה? במידה ולא, איזה כללים יש לשמור כדי להקים פרגולה חדשה כדי שתתאים בשנים הבאות לבנית הסוכה?
תשובה: אם עצי הפרגולה מרווחים, וחמתם מרובה מצילתם, אפשר להניח עליהם את הסכך הכשר, ולהקפיד שהסכך הכשר יהיה רוב, וצילתו מרובה מחמתו גם בלא עצי הפרגולה. אם עצי הפרגולה צפופים וצילתם מרובה מחמתם, הפתרון להוציא מספר עצים מהפרגולה כך שהנותר ישאר חמתו מרובה מצילתו. ואם ניתן להניח שוב את עצי הפרגולה בלא להדקם במסמרים, אפשר שגם הם יחשבו לסכך הכשר, כיוון שאחר שהוציאו אותם והניחום מחדש הם כשרים לסכך ובתנאי שלא יהדקם או יקבעם במסמרים בקביעות. עוד בנושא זה מאת הרב. לתשובת הרב יעקב אריאל. לתשובת הרב דוד חי הכהן. דין פרגולה מבטון.
שאלה: שינה במהלך נסיעה: האם מותר בסוכות לישון או לנמנם במהלך נסיעה?
תשובה: שינה מחייבת סוכה. אולם יש לסנגר על מי שנרדם בנסיעה כי זו דרכם של הולכי דרכים כל השנה.
שאלה: כפרות, התרת נדרים וטבילה: האם מותר לעשות התרת נדרים במשך כל עשי"ת? או דוקא בערב יום הכיפורים? אם עושים כפרות עם כסף זה פחות משובח? האם זה משנה אם זה יהיה בעשי"ת או ישנה עדיפות שזה יהיה בערב יום כיפור? האם יש עניין מיוחד בטבילה במקווה בערב שבת שובה אם אני לא נוהג לטבול בכל ערב שבת?
תשובה: אין זמן מוגדר להתרת נדרים. אפשר להתיר כל השנה. לדעת בעל השו"ע מסתבר שכפרה בכסף עדיפה כי הוא חשש לדרכי האמורי בכפרה על תרנגול דווקא. ויתכן שגם הרמ"א היה מעדיף כפרה בכסף. אפשר לעשותה כל עשי"ת אך הזמן הרצוי ביותר הוא ערב יוהכ"פ. בעשי"ת מהדרין במצוות שלא נהגו כל השנה. לכן מי שרוצה להדר בטבילה יכול לעשות כן.
שאלה: איסור מלאכה בחג שני בחו"ל: אני גר בארץ 8 שנים אך הורי עדיין גרים בחו"ל. בחגים הקרבים אני אהיה בחו"ל ושמעתי שמלאכה אסורה רק בפרהסיה (מראית עין). מה הדין - והאם העובדה שאני בבית הורי (שעושים יו"ט שני) אוסרת עלי לעשות מלאכה אפילו בתוך חדרי?
תשובה: אסור לעשות מלאכה בביתם של הוריך, ובכל מקום אחר שבתחום מקום מגוריהם של יהודים ביום טוב שני של גלויות. ורק ביום טוב שני של שמחת תורה ושבועות, תניח תפילין בתוך חדר סגור. וכן בשעה שהקהל מתפללים תפילת יום טוב שני של גלויות תתפלל שמונה עשרה, שזהו דבר שאינו ניכר.
שאלה: תפילה בזמנה או בכוונה?: אם בזמנה של תפילת שחרית אני לא מרגיש רצון להתפלל אך אני יודע שאני אתפלל יותר מאוחר ביותר כוונה האם מותר לי להתפלל אז? האם יש חילוק בין בנים לבנות?
תשובה: אפשר לאחר את התפילה עד סוף ארבע שעות, שהוא סוף זמן תפילת שחרית. אבל לאחר מכן אין לאחר את התפילה כדי להרבות בכוונה. ורק כאשר מדובר על טרדה כזו שאינה מאפשרת לכוון אפילו להבנה הפשוטה של הברכה הראשונה של שמונה עשרה, אזי פטורים מהתפילה. לגבי אשה, אם היא נוהגת באופן קבוע להתפלל שחרית (כדעת רוב הפוסקים), אזי גם לה אין לאחר את התפילה לאחר ארבע שעות. אבל אם היא נוהגת להתפלל תפילה אחת ביום, לעיתים שחרית ולעיתים מנחה, אזי מוטב שתדחה את תפילתה לזמן שבו תכוון יותר.
שאלה: לבנות סוכה בערב יום כיפור: האם ישנה בעייה כלשהי או חוסר עדיפות לבנות את הסוכה בערב יום הכיפורים?
תשובה: זריזין מקדימין למצוות. יש המקדימין לפני יום הכיפורים ויש המתחילים רק במוצאי יום הכיפורים.
שאלה: רבי נחמן מברסלב: האם, לדעת כת"ר יש בעייה לקרוא את הספרים "השתפכות הנפש" ו"משיבת נפש" של רבי נחמן מאומן, לומר "נ נח נחמ." ולנסוע לאומן בימים הנוראים?
תשובה: ר' נחמן היה צדיק גדול. וספריו מלאים יראת שמים. אם כי יש לדעת שהיו בעם ישראל עוד צדיקים וחכמים גדולים לא פחות אם לא יותר ואין חובה לקבל את דעתו במקום שגדולים ממנו סברו אחרת. ר' נחמן חרף את נפשו ע"מ להגיע לר"ה לארץ ישראל ועלה לחוף חיפה שהייתה אז כפר דייגים עלוב ובקושי היה לו מנין. הוא אמר שמיד עם דריכת רגליו בחיפה הגיע להשגות העליונות ביותר. לא ייתכן איפה שכוונתו הייתה שיהודים ינטשו את ארץ ישראל להתפלל באומן בר"ה. הוא התכוון רק ליהודי הגולה. מי לנו גדולים יותר מאבות האומה במערת המכפלה וצדיקים אחרים בארץ ישראל ומדוע מעדיפים את קברו באומן שבחו"ל על פני ארץ ישראל שהתפילות בה עולות ישר השמימה?! יש כאן סילוף כוונתו של ר' נחמן. הסיסמה "נ נח." וכו' אינה שלו. מישהו המציא אותה בימינו וגרם ללכלוך ארץ ישראל שהייתה כה אהובה על ר' נחמן.
שאלה: דפים המחולקים בבתי הכנסת: רציתי לברר מספר דברים בקשר לדפים המחולקים בבתי הכנסת מדי שבת. האם מותר לקוראם בין העליות? האם ישנם דפים שיש להחרים (כגון דפי חב"ד-משיחסטים)? האם מותר לקרוא את הפרסומות בעלונים?
תשובה: תופעת הדפים המחולקים בבתי הכנסת עברה את הגבול. חלקם הם פרסומת מסחרית. וחלקם דברים שאינם דברי תורה או סילוף של דברי תורה. קשה להיכנס לכל פרט ופרט. הם נקראים באמצע התפילה ובזמן קריאת התורה, במקום שצריך להקשיב לקורא בתורה או לשליח הציבור. טוב יעשה בית הכנסת אם יימנע מלהכניס דפים אלו לביהכנ"ס ורק דפים בודדים על דעתו של הרב המקומי יחולקו אחרי התפילה. עוד בנושא זה. לתשובת הרב דב ליאור. האם מותר לזרוק לפח את העלונים? דוגמניות בעלוני בית הכנסת.
שאלה: שירים בתפילה: מתי ובאיזה מצב מותר לשיר בתפילה?
תשובה: במקום שאסור להפסיק בתפילה אסור בעקרון לחזור על מילה פעמיים, אלא אם כן יש הכרח לכך. החזרה המיותרת היא הפסק. בחזרת הש"ץ אסור לחזן לחזור על מילה פעמיים. לציבור מותר. בברכות ק"ש לכולם אסור. בקבלת שבת לכולם מותר. אם הכוונה או הנעימה המיוחדת מצריכים באופן חריג לחזור על מילה פעמיים הדבר מותר. אולם אם אפשר לשיר בנעימה אחרת שבה אין צורך לחזור יש להעדיף אותה. היצירות החזניות מיועדות לקונצרטים ואין להשתמש בהן במקומות האסורים בחזרה.
שאלה: להיות אמיתי: אני מדריך בבני עקיבא. דיברנו כמה מדריכים על כך שאנחנו לא מבינים את האידיאלים שאנחנו מעבירים לחניכים שלנו. והענין בא לידי ביטוי בהרבה דברים. אחד המדריכים אפילו אמר שבכל מה שהוא עושה הוא בעצם חושב שזה לא הוא. הוא מרגיש שהוא מושפע מהרבה דברים חיצוניים אבל זה לא הוא באמת. השאלה שלי היא איך כל אחד יכול לשנות את עצמו להפוך להיות אדם אמיתי, לחיות את האידאלים שהוא מאמין בהם?
תשובה: האידיאלים שאנו שואפים אליהם הם גבוהים והדרך אליהם ארוכה. מותר לנו לשאוף למדריגה שעדיין לא הגענו אליה ומותר ונכון לדבר על אידיאלים גבוהים אע"פ שהמדריך מרגיש שעדיין לא הפנים בתוכו את הדברים שעליהם הוא מדבר. כשהוא מכיר בזה הוא אמיתי וככל שיקיים יותר בפועל את הדברים שהוא מחנך אליהם הרי הוא נעשה יותר אמיתי ואם הוא עושה מה שהוא יכול, אף שאינו מגיע לקיום השלם הרי הוא אמיתי.
שאלה: נוסח אחיד בימים נוראים: מהי לדעת הרב הדרך הטובה ביותר על-מנת לתת גם לספרדים הרגשה ביתית בתפילות הימים הנוראים? מדובר בתפילות בישיבות גבוהות. האם מותר לעשות מנין ספרדי נוסף ליד המנין האשכנזי הראשי? האם אין בכך משום לא תתגודדו? האם לא עדיף ליצור נוסח משותף לעדות השונות?
תשובה: יש מקום לקחת את היפה בכל עדה ולצרף את כל המתפללים לתפילה אחת. אולם הדבר מחייב פתיחות ברמה גבוהה שהיא לצערנו לא מצויה. ניסינו פעם בישיבת כפר מימון בליל יום כיפור להתפלל גם את הסליחות הספרדיות וגם את האשכנזיות. הייתה זו חוויה, אולם לא לכולם ובפרט לא לנערים הצעירים. בישיבת רמת גן מתפללים תפילת מנחה ספרדית ביום כיפור והציבור כולו משתתף בשירה בהתלהבות. על כל ישיבה לנסות דרכים שונות כיצד לשתף את כל הציבור בתפילות משותפות גם אם לא כולן. כל עוד אין פתרון כזה אין מנוס מהתפצלות לעדות שונות. אין כאן לא תתגודדו כי אין מדובר בקהילה קבועה אחת. הארי נהג כל השנה להתפלל עם הספרדים אך בימים נוראים התפלל כמנהג אשכנז.
שאלה: כיסוי בברכת הכהנים: מדוע האב עוטף את הבנים הלא נשואים במהלך ברכת הכהנים?
תשובה: מנהג יפה זה נהוג בעדות המזרח. הם רואים כנראה את ברכת הכהנים כברכה משפחתית.(המשפחה תופסת מקום מרכזי יותר בעדות אלו). הכהן מברך את כל המשפחה ולכן כל המשפחה מכונסת תחת טליתו של אבי המשפחה והברכה משותפת לכולה. עוד בנושא זה.
שאלה: מנהג קשירת מטפחת באזור מירון: השאלה היא לצורך פרוייקט במסגרת ספר. בעניין עץ תאנה שנמצא לא הרחק ממערת הלל מאחורי קבר רשבי, במירון שבו אנשים קושרים כל מיני מטפחות. שמעתי שיש עץ דומה בעמוקה. א. מה מטרת המנהג? ב. ומה המקור? עממי או במקורות. אשמח לקבל כל הפניה לחומר כתוב או כל מקור אחר בכל הכבוד הראוי, יוסף
תשובה: לא ידוע לי על מקור למנהג זה. יש מנהגים שחדרו לעם ישראל בהשפעות זרות. ואם כן, יש להימנע מהם משום בחוקותיהם לא תלכו.
שאלה: עיטוף הראש בברכת כהנים: בהמשך לתשובת הרב בנושא כיסוי הראש בברכת כהנים: האם על נער (לאחר בר-מצוה) אשכנזי שמתעטף בטלית לכסות את הראש בברכת כהנים (שהרי נהוג אצל האשכנזים שלפני חתונה שאין מעטפים את הראש)?
תשובה: המנהג הוא שאדם שאינו נשוי אינו עוטף את ראשו. הכוונה היא לכל התפילה אולם לברכת כהנים אין מניעה, אם כי איני מבין לשם יש צורך לעטוף את הראש בברכת כהנים דווקא? רק הכהנים נוהגים לעשות כן. אב העוטף את ראש בנו אינו חורג מהמנהג שבן רווק אינו עוטף את ראשו בטלית שלו.
שאלה: לימוד אנגלית בחול המועד: אני תלמיד בישיבה תיכונית. עלי ללמוד מספר לא מועט של מילים באנגלית. האם מותר לי לשנן מילים אלו בחול המועד בלא כלי כתיבה?
תשובה: מותר ללמוד מילים באנגלית בעל פה גם במועד. אם הדבר מצער אותך אל תעשה זאת במועד.
שאלה: שינה בסוכה במקום סכנה: האם יש מקום להקל ולא לישון בסוכה, במקום שבו יש חשש לחדירת מחבלים, כהתנחלות או מאחז וכדו (כמובן, שלא בתור תירוץ ורצון להתחמק מן המצווה, אלא כאשר ישנו חשש אמיתי)?
תשובה: שאלה זו צריך לשאול את רב המקום, כל ישוב לפי עניינו. בישוב הר ברכה הוריתי שפטורים מהסוכה. מכל מקום גם בישובים אחרים ברור שכל מי שחש חרדה ממשית, פטור מהסוכה מדין מצטער.
שאלה: ברכת שהחיינו על פרי חדש: האם יש לברך שהחיינו על פרי עונתי חדש, על אף שאכלנו ממנו (מקירור) במהלך השנה? (כגון תפוח עץ). האם עניין שהחיינו הוא לראיה של פרי חדש, או רק לאכילתו?
תשובה: 1.שאלה זו נידונה באגרות משה או"ח ח"ג סי' לד, ומסקנת דבריו היא שבפירות שאינם מעיקרי המזון (כגון תפוחי עץ) למרות שנמצאים בשוק משנה לשנה על ידי קרור, במקום שהתפוח החדש ניכר (ואין חשש לטעות שמא לקחו מפרי של שנה שעברה) אזי ישנה שמחה על ההתחדשות. אולם כיוון והמור וקציעה כתב שאם אין לאדם שמחה נוספת בגלל הפרי החדש אין צורך לברך, לכן מספק ברכות פוסק שלא לברך שהחיינו, אלא א"כ יש סברא נוספת לברך כגון בליל ב' דר"ה או שופר ביום השני (כשיום א לא היה בשבת) וכדו'. 2. מעיקר הדין הברכה היא על הראיה אולם מכיוון שהשמחה בימינו ממוקדת באכילה על כן תקנו לברך בשעת האכילה, אולם אם לא יכול לאכול מפרי מסוים ורק רואה יברך על ראייתו. בברכת התורה והארץ, הרב יהודה הלוי עמיחי
שאלה: לשון הרע ורכילות באינטרנט: האם מותר לכתוב לשון הרע או רכילות בפורומים באינטרנט בהם איני מזדהה? האם יש לחשוש שמישהו שמכיר או מעורב בסיפור יקרא אותו (הסיכוי לרוב הוא די נדיר)?
תשובה: אם יש חשש שמישהו יזהה את הכותב הדבר אסור. לתשובת הרב חיים כץ.
שאלה: גלישה באינטרנט לאתרים "נקיים": אני נער צעיר יחסית שלומד בישיבה תיכונית. האם יש בעייה או מקום לחשוש לכניסה לאינטרנט גם אם היא לאתרים "טובים ונקיים"?
תשובה: אכן יש חששות רבים בשימוש באינטרנט. הדרך הרצויה היא שימוש ברשת נקיה המונעת אפשרות גלישה לאתרים לא רצויים. מכיון שהציבור הרחב משתמש כבר באינטרנט הרבנים מנצלים את המדיה כדי להעביר דרכה מסרים תורניים. יש סיכוי שבמקום לגלוש למקומות אסורים אנשים יגלשו למקומות מותרים.
שאלה: ברכה על ראיית קבר ישראל: מברכים את ברכת "אשר יצר אתכם בדין, וזן אתכם בדין. מחיה המתים" כשרואים קברי ישראל לאחר שלושים יום. א. אני מניח שהכוונה גם בבתי קברות שונים- נכון? ב. האם יש לברך ברכה זו אם עוברים בכביש ליד בית קברות אך לא נכנסים אליו? מהכביש אפשר לראות את הקברים אך אני לא מסתכל עליהם בכוונה, ייתכן שלפעמים אני רואה אותם ראייה בעלמא. וחג שמח!
תשובה: א. אכן החיוב הוא על כל בית קברות. ב.נחלקו הפוסקים האם הראיה קובעת או הכניסה לביה"ק קובעת (עייין שע"ת רכד והשוה בין לשון הבבלי ברכות נח: "הרואה" לבין לשון התוספתא והירושלמי: "המהלך".) ומכיון שספק ברכות להקל אין לברך על ראיה בלבד.
שאלה: מהן הלכות יום כיפור?: מהן הלכות יום הכיפורים? ומהי המשמעות הדתית של החג? אני אדם חילוני אך מנסה לשמור מצוות, אינני מזלזל בדת, ושאלה זאת רצינית.
תשובה: שאלתך כבדת משקל, ואין בכוחי להתייחס אליה בהרחבה. מכל מקום יום הכיפורים הוא כמו שבת, רק יותר עמוק ועליון. לכן כל איסורי שבת חלים גם ביום הכיפורים בתוספת איסור אכילה ושתייה, רחיצה סיכת הגוף בשמנים, נעילת נעלי או סנדלי עור ויחסי אישות. וביום זה שנצטוונו להזניח את הטיפול בגוף, אנו מבליטים את עניינה של הנשמה, שהיא ביסודה טהורה. ולכן ביום זה של הנשמה אפשר לחזור בתשובה לפני ה' ולהיטהר. ------------------- ניתן להכנס לבית המדרש שבאתר, למדור מועדים ולקרוא שעורים על יום הכיפורים והחגים. כמו כן ניתן להכנס לספריה לספר פניני הלכה ולקרוא שם את הלכות יום הכיפורים.
שאלה: עם ישראל לעומת עובדי האלילים: לאורך העבר עם ישראל ניצב כנגד עבודת האלילים בכך שעמנו שלל כל עבודה לפסלים וכדומה. תמיד אנו מדברים על עבודה רוחנית לקב"ה ולמרות זאת דווקא בבית המקדש שזה המקום הכי קדוש לנו ועוד יותר, בקודש הקודשים שזה המקום הכי מקודש בבית המקדש שם יש פסל של גבר ואשה (כך מתוארים הכרובים) ובנוסף שמעתי שכאשר נבוכדנצר נכנס לקודש הקודשים הוא ראה את הכרובים כגבר ואשה מחובקים. האין זו למעשה עבודת אלילים כשבקודש הקודשים, המקום המקודש ביותר לעמנו, מונח פסל? האין זו צביעות שמה שאנו מתנגדים לו אנו מבצעים בעצמנו?
תשובה: עבודת אלילים היא פולחן לעצמים שהמאמינים בהם ייחסו להם כוח עצמי משלהם. הכרובים לא היו כאלו. לא האמנו שיש להם כוח כל שהוא ולא פלחנו להם. הם היו קישוט בעלמא שבא לבטא רעיון נעלה. היהדות לא פסלה מעולם קישוטים וציורים וכל אמצעי אסטטי אחר כל עוד לא ייחסו להם כוח ולא פלחו להם.
שאלה: גלוי מידע בשידוך: אנו מכירים בן ורוצים לעזור לו במציאת בת זוג. הוא בן להורים גרושים. אנו מכירים שאכן הגירושים היו קשים במיוחד עם השפעות לא ידועות על הבן. עד כמה ומה אנו צריכים לבשר לבת המיועדת לשידוך. האם התשובה תשתנה לבת משפחה?
תשובה: הכלל הוא שאין להסתיר מידע בשידוכים, ומה ששנוא עליך אל תעשה לחברך. ולכן יש לדווח שהוריו גרושים. אלא אם כן מדובר במקרה מיוחד, שעליו יש לדון בנפרד עם תלמיד חכם המכיר את הבחור. עם זאת אינני מבין מה כל כך נורא בזה שהוריו גרושים. ואם מציעים זאת לאדם שהוא כליל השלמות, ושפחות מהצעה מושלמת אינו מקבל, אז אולי באמת השידוך אינו מתאים.
שאלה: אורך ימי הבריאה: שבעת ימי בראשית בהם נברא העולם האם היה אורכם כיום רגיל או האם אורכם היה יותר מאשר 24 שעות ואף תקופות ארוכות יותר? (הכוונה לכל יום בנפרד ומאיפה לומדים על אורכם?)
תשובה: יש שתי אפשרויות: א. שהיום האמור בימי הבריאה אינו כמו היום בימינו. לדוגמא לפני שניתלו המארות ברקיע היום לא תלוי בסיבובו של כדור הארץ סביב צירו אלא היה שונה. זמן הוא בכלל קטגוריה סובייקטיבית הנטועה בתודעת האדם (קאנט) ולפני בריאת האדם היה קנה מידה אחר לזמן. הזמן תלוי במהירות של הנקודה בה הוא נמדד. בנקודה אחרת בה המהירות שונה גם הזמן שונה (איינשטין) לא נאמר בתורה באיזו נקודה נמדד הזמן לפני בריאת האדם. ב. היום האמור בימי הבריאה זהה לשלנו, אלא שה' עשה ביום אחד מה שאח"כ הטבע עושה בשנים רבות. משל לשעון הנע במהירות מסוימת אך ניתן ע"י התערבות חיצונית להזיז את המחוגים ולהגיע תוך שניות ספורות לזמן של שעות רבות. בין העצים שנבראו ביום השלישי היו גם עצים עבותים שטבעותיהם היו כביכול בני מאות שנים!
שאלה: כיצד מחזירים גזל?: בעז"ה ההלכה אומרת שמי שגזל ואינו יודע ממי גזל עליו לקיים השבה ע"י זה שייתן את הכסף למקום שרבים יוכלו להנות ממנו, וביניהם גם אותו אדם, כגון: תיקון הדרכים וכדו. שאלותיי הן: א. האם מי שלא שילם לנהג במונית שירות ולא ידוע מי הנהג ולאיזו חברה הוא שייך - נכנס בגדר הזה? ב. מה נחשב כיום בגדר של צורכי רבים כגון תיקון הרחובות?
תשובה: צורכי רבים אינם דווקא דרכים אלא כל דבר שנראה לך שיש בו תועלת לציבור. גם ביכנ"ס הוא למשל צרכי רבים.
שאלה: הפרשת תרומות ומעשרות: בביתי לא נהוג היה אף פעם להפריש תרומות ומעשרות והבנתי שהגמרא מכנה אנשים מסוגי בתור שוטים או משהו דומה. שאלותיי הן: 1. האם עליי להפריש לאחר כל קניה שאבי עורך? (ואם לא, באיזו תדירות מפרישים תרומות ומעשרות?) 2. ממה בדיוק עליי להפריש? 3. מהי הכמות שעליי להפריש? 4. באיזה נוסח עליי להשתמש?
תשובה: בהרבה בתים לא נהגו להפריש תרו"מ מכיוון שבחו"ל לא נוהגת מצוה זו וכשבאו לארץ לא ידעו שיש צורך להקפיד בכך. ובעניין שאלותך: 1. השאלה היכן האבא עורך את הקניות אם הוא קונה במקום מסודר ומפוקח על ידי רבנות רשמית שמקפידה על הפרשת תרו"מ הרי שאין צורך להפריש שוב, אולם אם הפירות נקנים בשוק ללא פיקוח מתאים הרי שצריך להפריש שוב. 2. חובת ההפרשה היא מכל דבר שגדל בקרקע בארץ ישראל וברשות יהודי. 3. לגבי הכמות והנוסח אפשר לפנות למכון התורה והארץ ולקבל תקליטור הסבר כיצד ואיך מפרישים תרו"מ, וכמו כן אפשר לקבל דף שיש בו נוסח הפרשה בצורה מובנת ומוסברת.
שאלה: בדיקת אתרוג בזכוכית מגדלת: רבים מיראי ד, החרדים על דברו, רגילים להשתמש בזכוכית מגדלת כדי לעמוד מקרוב על כשרות האתרוג. האם יש צורך בכך, ואם כן באלו מקרים.
תשובה: יש לבדוק את האתרוג בראיה שטחית על מנת לוודא שאין בו שינוי מראה, ובראיה עיונית יותר על מנת לוודא שאין בו נקב וחסרון. אך אין צורך להשתמש בזכוכית מגדלת. אם יש ספק שמא יש בו חסרון, אפשר לברר את המציאות ע"י זכוכית מגדלת כדי להגיע לראיה השווה לראיית חדי הראות. בברכת התורה והארץ, הרב יגאל הדאיה.
שאלה: מעשר כספים ביתרת חובה: האם אדם שנמצא ביתרת חובה (OVER) בבנק חייב בהפרשת מעשר כספים? האם אפשר לשלם לטיפולי שניים (לילדים מעל גיל 6) מכספי מעשר? כנ"ל לשכר למוד לילדים שהם סטודנטים באוניברסיטה.
תשובה: א. חיוב מעשר כספים אינו תלוי בשאלה אם יש לו יתרת חובה אלא בשאלה האם הוא עני או לא. אמנם יש אומרים שאסור להיות ביתרת חובה משום איסור ריבית. ב.במצב גבולי שאדם קרוב להחשב עני, יש להחשיב טיפולי שיניים ממעשר. כשהמצב יותר טוב ואפשר לטפל בשיניים ולתת מעשר כספים, מצווה לתת מעשר כספים. ג. שכר לימוד של סטודנטים באונברסיטה - אם המשפחה אינה עשירה, ואינם מבזבזים כסף על מותרות, ובלא עזרת ההורים לא יוכל ללמוד מקצוע ולהתפרנס, מותר לתת ממעשר כספים עבור הלימודים באונברסיטה. ואתן כמה דוגמאות למשפחות שאינן יכולות לעזור מכספי מעשר הכספים לילדיהם לצורך לימודים גבוהים, מפני שהן עשירות או שמבזבזות כסף על מותרות: למשל, אם יש לבן מכונית, אין לעזור לו מכספי מעשר כספים. וכן אם הוא גר בדירה יקרה יחסית, אין לעזור לו. כנ"ל משפחה שעורכת או מתכוונת לערוך חתונות יקרות. וכן משפחה שמסוגלת לעזור לילדיהם בכמה אלפי דולרים לצורך קניית דירה במקום שאינו זול מאוד, כמו בהתנחלויות או בפריפריה, אין להם להוציא את כספי המעשר על לימודי ילדיהם.
שאלה: היחס למאמין ביש"ו וצירופו למנין: האם אפשר לצרף למנין יהודי ש"מאמין" בישו? האם צריך לדון כל מקרה לגופו - למשל, לבדוק אם הוא מאמין בישו בתור משיח או בתור אלוהים, וכדומה - או שכל "הצהרת אמונה" בישו כבר פוסל? האם הוא ב"חרם אוטומטי," אם יש כזה דבר? ובכלל, מה יחס ההלכה כלפי יהודים אלה?
תשובה: ברכת המינים נתקנה על אלו שמאמינים בנצרות והוא מה שקראו חכמים "מין" שהוא מין אחר ולא חלק מישראל. כמובן שאי אפשר לצרפו למניין, שאף על פי שישראל שחטא - ישראל הוא, פסול הוא לכל דבר - יינו יין נסך וכו' ואם יחזור בתשובה חכמים חייבו אותו להתגייר.
שאלה: מכנסיים מתחת לחצאית: לאחרונה ישנה אופנה בקרב בנות הציבור שלנו ההולכות עם מכנסיים (רחבות בד"כ) מתחת לחצאית. ישנן בעיות ההולכות עם חצאית ארוכה ומתחתיה מכנסיים וישנן ההולכות עם חצאית קצרה (לפעמים אף מעל הברך) ומתחתיה מכנסיים. האם דבר זה מותר מן הדין? א"כ, מדוע אין בזה "כלי גבר"? ואם לא- האם אין עניין לאסור זאת משום שע"י כך יתרגלו בנותינו ללכת עם מכנסיים, או שמא להפך יש בכך עניין ואף תוספת צניעות?
תשובה: הצדק עמך האופנה החדשה היא פירצה בגדרי הצניעות. תחילתה בתוספת מכנסיים מתחת לשמלה ארוכה וסופה בשמלה קצרצרה שמתחתיה מכנסיים. אלה הם מכנסיים לכל דבר ועניין.
שאלה: כתיבת עבודה בחול המועד : קיבלתי עבודה מבית ספר שאותה אני צריכה להגיש מיד אחרי סוכות. אני מנסה לגמור אותה לפני החג כי אני יודעת שאסור לכתוב בחול המועד. אם אני לא אספיק לגמור אותה האם מותר לי לכתוב בחוה"מ כדי לגמור את העבודה?
תשובה: כתיבה מותרת רק בדבר האבד. סביר להניח שאם לא תגישי את העבודה בגלל המועד יתחשבו בך.